………………………………………

……………………………………… г.

|  |  |
| --- | --- |
| **ДО**  **МИНИСТЪРА НА  ЗЕМЕДЕЛИЕТО И ХРАНИТЕ**  **г-н КИРИЛ ВЪТЕВ** | **ОДОБРИЛ,**  **МИНИСТЪР НА  ЗЕМЕДЕЛИЕТО И ХРАНИТЕ:**  **КИРИЛ ВЪТЕВ** |

**ДОКЛАД**

**от Александър Йоцев – заместник-министър на земеделието и храните**

**Относно:** Проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода   
2019 – 2023 г.

**УВАЖАЕМИ ГОСПОДИН ВЪТЕВ,**

На основание чл. 56, ал. 3 от Закона за прилагане на Общата организация на пазарите на земеделски продукти на Европейския съюз, внасям за одобряване проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

**Причини, които налагат приемането на акта**

На 26 юни и 29 юни 2023 г. бяха публикувани съответно Делегиран регламент (ЕС) 2023/1225 на Комисията от 22 юни 2023 година относно временни извънредни мерки за дерогация от някои разпоредби на Регламент (ЕС) № 1308/2013 на Европейския парламент и на Съвета с цел преодоляване на смущенията на пазара в лозаро-винарския сектор в някои държави членки и дерогация от Делегиран регламент (ЕС) 2016/1149 на Комисията (OB L 160, 26.6.2023 г.) и Регламент за изпълнение (ЕС) 2023/1317 на Комисията от 28 юни 2023 година относно временна дерогация от Регламент за изпълнение (ЕС) 2016/1150 по отношение на някои мерки за преодоляване на смущенията на пазара в лозаро-винарския сектор (OB L 163, 29.6.2023 г.). С регламентите се въвеждат извънредни мерки в лозаро-винарския сектор в рамките на Националните програми за подпомагане на сектора, които държавите членки изпълняват до 15.10.2023 г. Пакетът извънредни мерки е във връзка с утежнената икономическа ситуация в сектора, резултат от бавно затихващите ефекти на пандемията от Ковид, войната в Украйна и последвалия инфлационен риск за икономиката, в частност ефектът върху покупателната способност на гражданите на Европейския съюз (ЕС). Добрата реколта на винено грозде през 2022 г. в страните от ЕС също е предпоставка за настоящата ситуация, тъй като произведеното вино е в количества, които трудно намират пазарна реализация към настоящия момент, а натрупаните запаси от предходните години допълнително затрудняват операторите в сектора.

Предвидените извънредни мерки в лозаро-винарския сектор включват:

1. Възможност за прилагане на мярката „Събиране на реколтата на зелено“ през финансова 2023 г. със срок за подаване на заявленията за предоставяне на финансова помощ до 31 юли;

2. Увеличен интензитет на подпомагането по мерките от програмата за дейности, които са договорени в периода 16 октомври – 31 декември 2022 г. и чието изпълнение започва през 2023 г.;

3. Националните програми на държавите членки да могат да се изменят по всяко време на годината, но не по-късно от 15 октомври 2023 г.

Гореизложеното налага предприемане на действия по изменение и допълнение на наредбата, така че да се осигури правно основание за прилагане на извънредните мерки в страната за 2023 г.

**Цели**

С изменението на наредбата ще се осигури прилагане на мерките за подпомагане в лозаро-винарския сектор съобразно въведените от Европейската комисия временни извънредни мерки за смекчаване на негативния икономически ефект върху сектора от множеството непредвидени обстоятелства през последните 3 години.

Предложените промени в наредбата се отнасят до:

- Увеличен интензитет на подпомагането за дейностите по мерките от националната програма, които ще се изпълняват през 2023 г. и са договорени в периода 16 октомври – 31 декември 2022 г., както следва:

- По мярка „Преструктуриране и конверсия на лозя“ – 80 на сто от одобрените разходи;

- По мярка „Инвестиции в предприятия“ – 60 на сто от одобрените разходи;

- По мярка „Популяризиране в трети държави“ – 60 на сто от одобрените разходи, като помощта може да бъде допълнена с 20 на сто от одобрените разходи държавна помощ;

- По мярка „Информиране в държавите членки“ – 60 на сто от одобрените разходи, като помощта може да бъде допълнена с 20 на сто от одобрените разходи държавна помощ;

- Прилагане на мярка „Събиране на реколтата на зелено“ по облекчени правила и през 2023 г. със срок за прием на заявления за предоставяне на финансова помощ до 31 юли 2023 г. и 60% финансова помощ от сумата на преките разходи за операциите по отстраняване на гроздовете и на загубата на приходи, произтичаща от прилагането на интервенцията.

Предвидено е допълнение и към условията за подаване на заявления за междинно плащане по мерките „Преструктуриране и конверсия на лозя“ и „Инвестиции в предприятия“, които бяха предвидени за 2023 г. и с които се облекчава преходът между прилагането на Националната програма за подпомагане на лозаро-винарския сектор и интервенциите от Стратегическия план за развитие на земеделието и селските райони на Република България за периода 2023 – 2027 г. За прилагане на процедурата по подаване на заявления за междинно плащане няма да бъде необходимо удостоверение за приключили дейности, издадено от Изпълнителната агенция по лозата и виното, тъй като междинното отчитане не предполага изцяло изпълнени дейности по сключен договор, а отчитане на извършени разходи поне 30 на сто от общото договорено подпомагане.

В проекта на наредба е предвидено и допълнение към изискването за разглеждане на заявленията за междинни плащания по мерките „Преструктуриране и конверсия за лозя“ и „Инвестиции в предприятия“ за 2023 г. – дерогация от изискването за предоставяне от бенефициерите на удостоверения за приключили дейности, издадени от ИАЛВ. Междинното отчитане не се отнася до цялостно приключване на дейности, а до извършени разходи в размер поне на 30 на сто от одобрената финансова помощ и издаването на такова удостоверение е неприложимо към тази процедура.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за неговите адресати. Потенциално заинтересовани страни от приемането на наредбата са всички регистрирани гроздо- и винопроизводители в страната, които желаят да кандидатстват по мерките от програмата през 2023 г., техни признати организации, асоциации и професионални сдружения.

Финансирането на мерките от Националната програма за подпомагане на лозаро-винарския сектор ще бъде в рамките на определения за програмата бюджет.

**Очаквани резултати от прилагането на акта**

Промените в наредбата са насочени към осигуряване на извънредно подпомагане в лозаро-винарския сектор и предоставяне на възможност за преодоляване на възникнал икономически дисбаланс.

**Анализ за съответствие с правото на Европейския съюз**

Проектът на Наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 14 дни. Прилагането на разпоредбата за по-кратък срок за обществена консултация се налага поради изключително кратките срокове, определени в цитираните европейски регламенти, за прилагане на мярка „Събиране на реколтата на зелено“. За да може да бъде проведен прием на заявления в Държавен фонд „Земеделие“ до 31 юли 2023 г. е необходимо кандидатите да преминат през процедура по издаване на удостоверения за право на участие в Изпълнителната агенция по лозата и виното, която също изисква време за подаване на заявления за издаване на удостоверение и за обработка на заявленията, извършване на необходимите проверки и издаване на удостоверенията. Всичко това налага спешна и навременна промяна на нормативната уредба, която да позволи безпроблемното прилагане на извънредните мерки в лозаро-винарския сектор.

В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН ВЪТЕВ,**

Във връзка с гореизложеното и на основание чл. 56, ал. 3 от Закона за прилагане на Общата организация на пазарите на земеделски продукти на Европейския съюз, предлагам да одобрите Наредбата за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

|  |  |
| --- | --- |
| **Приложениe:** | 1. Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.; 2. Справка за отразяване на постъпилите становища; 3. Постъпили становища; 4. Справка за отразяване на получените предложения и становища от проведената обществена консултация; 5. Получени предложения и становища от проведената обществена консултация. |

**АЛЕКСАНДЪР ЙОЦЕВ**

*Заместник-министър*